"Feldheimist  ei saanud isevarustav küla üleöö," valgustab linnapea Knape ajalugu, "see kujunes nii aja jooksul." Aastal 2006 oli nimelt selge, et küla elektri- ja soojustrassid on aegunud ja vajavad väljavahetamist. Külaelanikel oli valida, kas jääda passiivseks tarbijaks ja oodata, kes ja mis hinna eest töö ära teeb, või ise härjal sarvist haarata. Küla valis viimase. Senised õli- ja gaasiküttekatlad otsustati lammutada ja rajada kogu süsteem toona alles arengujärgus tuuleenergiale. Omavahenditest suudeti kokku panna  111 000 eurot, ülejäänud raha tuli maakonnalt ja Euroopa Liidult. Kokku kujunes projekti kogumaksumuseks 2,25 miljonit eurot, sellest 500 000 eurot elektriliinidele ja 1,7 miljonit eurot keskküttesüsteemidele.